Diari Oficial de la Generalitat Valenciana


Sumari del DOGV 7788, del 23-05-2016 (2016/3651)

DECRET 2/2016, de 12 de maig, del president de la Generalitat, pel qual s'aproven les bases reguladores de subvencions destinades al sosteniment de les despeses corrents en els municipis i entitats locals menors de la Comunitat Valenciana amb població que no excedisca de 3.000 habitants.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2016/05/12/2/dof/vci/html**

### Dades del document

Número de DOGV
:   7788

Data del DOGV
:   23-05-2016

Secció del DOGV
:   I. DISPOSICIONS GENERALS

Número del document
:   2016/3651


Data del document
:   12-05-2016

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * legislació

DECRET 2/2016, de 12 de maig, del president de la Generalitat, pel qual s'aproven les bases reguladores de subvencions destinades al sosteniment de les despeses corrents en els municipis i entitats locals menors de la Comunitat Valenciana amb població que no excedisca de 3.000 habitants. [2016/3651]  
PREÀMBUL  
  
L'article 138 de la Constitució espanyola consagra el principi de solidaritat i equilibri territorial quan estipula que cal aconseguir-lo vetlant per l'establiment d'un equilibri econòmic, adequat i just entre les diverses parts del territori espanyol. També la Comunitat Valenciana, fent ús de les seues competències, ha de vetlar per la realització dins del seu territori dels principis de solidaritat i cohesió territorial. Aquests principis, juntament amb el de diferenciació, basat en l'existència d'entitats locals de molt distinta naturalesa, grandària i capacitat econòmica i de gestió, són l'eix a l'entorn del qual es configura la Llei 8/2010, de 23 de juny, de la Generalitat, de Règim Local de la Comunitat Valenciana.  
  
La política del Consell s'inscriu en la línia de foment i cooperació amb les entitats locals del nostre àmbit territorial, tenint en compte el paper que exerceixen els municipis i les entitats locals menors en la prestació de serveis públics essencials als ciutadans, sobretot en el moment actual en què, davant de la falta d'aprovació de les normes reguladores del sistema de finançament de les comunitats autònomes i de les hisendes locals, les competències a què es refereixen la disposició addicional quinzena i les disposicions transitòries primera i segona de la Llei 27/2013, de Racionalització i Sostenibilitat de l'Administració Local, relatives a l'educació, salut i serveis socials han de continuar sent prestades pels municipis de l'àmbit territorial de la Comunitat Valenciana tal com prescriu l'article únic del Decret Llei 4/2015, de 4 de setembre, del Consell.  
  
Així mateix, es pretén col·laborar amb l'increment de despeses que comporta per a les entitats locals configurar-se com una Administració que, a més de responsable social, siga moderna i transparent, a través de l'ús de mitjans electrònics en les seues actuacions perquè, l'aprovació de Llei 39/2015, d'1 d'octubre, del Procediment Administratiu Comú de les Administracions Públiques, assenta la tramitació electrònica com l'actuació habitual de les administracions públiques per a servir millor els principis d'eficàcia, eficiència i d'estalvi de costos, les obligacions de transparència i les garanties dels ciutadans, i també en concreta cronològicament l'aplicació.  
  
Davant de tal panorama, es consideren prioritàries les polítiques públiques que tracten d'impulsar d'una forma real i efectiva els seus actuals sistemes de finançament, tractant de cooperar i resoldre aquelles dificultats econòmiques que patixen els ajuntaments a l'hora de sufragar les despeses corrents de funcionament.  
La Generalitat, en el marc de les actuacions de suport i foment als municipis i les entitats locals menors, instrumenta aquestes bases reguladores de les subvencions destinades a col·laborar amb el sosteniment de les despeses corrents en municipis i entitats locals menors de la Comunitat Valenciana amb població que no sobrepasse els 3.000 habitants; tot això d'acord amb els principis d'objectivitat, transparència, lliure concurrència i ple respecte a l'autonomia i suficiència financera dels ens locals i solidaritat.  
Les ajudes concedides a l'empara de la convocatòria d'acord amb les bases reguladores d'aquest decret, de conformitat amb l'article 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir i modificar ajudes públiques, estan exemptes de notificació a la Comissió Europea, ja que no s'hi aplica l'article 107 del Tractat de Funcionament de la Unió Europea per estar destinades a ajuntaments i no afecten els intercanvis comercials entre els estats membres.  
Per això, a l'empara de la competència substantiva que en matèria d'Administració local té atribuïda la Presidència de la Generalitat, per mitjà del Decret 151/2015, de 18 de setembre, del Consell, pel qual s'aprova el Reglament orgànic i funcional de la Presidència de la Generalitat, en relació amb el que disposa l'article 160.2 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i en l'article 34 de la Llei 5/1983, de 30 de desembre, del Consell, i conforme amb el Consell Jurídic Consultiu de la Comunitat Valenciana,  
  
DECRETE  
  
Article 1. Objecte  
El present decret estableix les bases reguladores de les subvencions destinades al sosteniment de despeses corrents en béns i serveis de municipis i entitats locals menors de la Comunitat Valenciana amb una població que no sobrepasse els 3.000 habitants.  
  
Article 2. Objectius  
Les subvencions que regulen les presents bases tenen com a objectiu coadjuvar al desenvolupament integral dels municipis i entitats locals menors de la Comunitat Valenciana, a través del finançament de les despeses corrents en béns i serveis.  
  
Article 3. Despeses subvencionables  
Seran subvencionables, a través del programa de subvencions que aquestes bases regulen, les despeses corrents i de funcionament derivades de la realització d'algunes de les següents actuacions, incloses en el capítol II del pressupost de despeses de l'exercici corresponent a la convocatòria, i realitzades durant el període que la mateixa convocatòria establisca:  
a) Arrendaments de terrenys, edificis, maquinària, material de transport, mobiliari, equips d'informació i un altre immobilitzat material.  
  
b) Reparacions, manteniment i conservació d'infraestructures, edificis i locals, maquinària, material de transport i un altre immobilitzat material.  
c) Material no inventariable: material d'oficina, premsa, revistes, llibres i altres publicacions i material informàtic.  
d) Subministraments: llum, aigua, gas, combustibles, vestuari, productes alimentaris, farmacèutics i sanitaris, neteja i higiene, recanvis de maquinària, utillatge i elements de transports, material electrònic i de telecomunicacions.  
e) Comunicacions: telefòniques, postals, telegràfiques, informàtiques i altres despeses en comunicacions.  
f) Serveis externalitzats: contractació de serveis municipals amb empreses externes.  
g) Redacció i estudis: treballs tècnics a empreses.  
  
Article 4. Beneficiaris  
Poden ser beneficiaris del present programa de subvencions tots els municipis i entitats locals menors de la Comunitat Valenciana la població dels quals no sobrepasse els 3.000 habitants d'acord amb les xifres oficials resultants de l'última revisió del padró municipal, declarades oficials pel reial decret regulador de la matèria.  
Els beneficiaris de les subvencions han de tindre els requisits establits en l'article 13 de la Llei 38/2003, de 17 de novembre, General de Subvencions.  
  
Article 5. Convocatòria  
El procediment de concessió de les ajudes regulades en les presents bases s'iniciarà d'ofici per mitjà de la publicació de la convocatòria corresponent aprovada mitjançant una resolució de la persona titular de la secretaria autonòmica competent en matèria d'Administració local.  
  
  
Article 6. Instrucció  
1. L'òrgan competent per a l'ordenació i instrucció del procediment serà la direcció general amb competència en matèria d'Administració local.  
2. Les sol·licituds es presentaran en el termini d'un mes comptat des de l'endemà de la publicació de la convocatòria de la present subvenció en el Diari Oficial de la Comunitat Valenciana, i s'han de formalitzar i anar acompanyades de la documentació segons els models que figuren com a annex I de la convocatòria, i es presentaran en el lloc i per qualsevol dels mitjans que establisca la convocatòria.  
  
3. Si la sol·licitud no reuneix els requisits i documents que s'assenyalen en la convocatòria de les ajudes, la persona interessada serà requerida perquè, en un termini de 10 dies, esmene la falta o aporte els documents preceptius, amb la indicació que, si no ho fa, es considerarà que ha desistit de la petició, prèvia resolució d'acord amb la llei de procediment administratiu vigent.  
4. Per a l'estudi i la valoració de les sol·licituds presentades pels municipis i les entitats locals menors es constituirà una comissió avaluadora integrada per la persona titular de la direcció general amb competència en matèria d'Administració local, que la presidirà, o la persona que hi designe en substitució; la persona titular de la Subdirecció General d'Administració Local; la persona titular del servei amb competència en matèria de gestió de subvencions a entitats locals corresponents a la direcció general amb competència en matèria d'Administració local, més dos vocals designats per la persona titular de la direcció general amb competència en matèria d'Administració local. La comissió elaborarà una proposta que contindrà una relació dels sol·licitants per als quals es proposa la concessió de la subvenció i la seua quantia, així com els d'aquells per als quals es proposa la denegació.  
  
  
Article 7. Resolució de les sol·licituds  
1. El termini màxim per a resoldre i notificar la resolució procedent serà de sis mesos comptats a partir de la publicació de la corresponent convocatòria, llevat que la mateixa convocatòria en pospose els efectes a una data posterior, transcorregut el qual sense que s'haja notificat la resolució expressa, podran entendre's desestimades les corresponents sol·licituds per silenci administratiu, d'acord amb el que estableix la llei de procediment administratiu vigent i l'article 55 de la Llei 9/2001, de 27 de desembre, de la Generalitat, de mesures fiscals, de gestió administrativa i financera, i d'organització de la Generalitat.  
2. L'òrgan competent per a la resolució de concessió de les ajudes és el titular de la direcció general amb competència en matèria d'Administració local, que posarà fi a la via administrativa.  
Contra la dita resolució o contra la desestimació per silenci poden interposar-se els recursos que pertoquen d'acord amb la legislació vigent.  
3. L'eficàcia de la concessió de l'ajuda queda supeditada al compliment dels termes i a les condicions de la concessió. Pot modificar-se la resolució de la concessió si, en el mateix termini fixat per a la justificació, s'alteren les condicions que van determinar la concessió.  
  
4. La resolució es notificarà a les persones interessades en els termes que preveu la llei de procediment administratiu vigent, i la seua publicitat se subjectarà al que disposa l'article 18 de la Llei 38/2003, de 17 de novembre, General de Subvencions.  
  
Article 8. Criteris objectius d'atorgament de la subvenció  
1. La concessió de les subvencions s'efectuarà en règim de concurrència competitiva.  
2. Per a determinar la quantia de les subvencions, es tindran en compte els criteris de pressupost (capítol II, despeses corrents en béns i serveis) i població municipal, i es valora sobre un màxim de 6 punts, 3 dels quals corresponen als recursos pressupostaris (capítol II, despeses corrents en béns i serveis) de conformitat amb l'escala següent:  
  
Fins a 500.000 ?: 3 punts.  
De 500.001 - a 1.000.000 ?: 2 punts.  
D'1.000.001 - en avant: 1 punt.  
Els 3 punts restants corresponen a les xifres oficials de població segons el reial decret regulador de la matèria, de conformitat amb l'escala següent:  
Fins a 1.000 habitants: 3 punts.  
De 1.001 a 2.000 habitants: 2 punts.  
De 2.001 a 3.000 habitants: 1 punt.  
3. Per a l'obtenció de la quantia individualitzada de la subvenció corresponent a cada beneficiari, es divideix la quantitat pressupostada per a l'ajuda establida en la corresponent convocatòria, entre el total dels punts obtinguts pels municipis i entitats locals menors, atenent els anteriors criteris, i en resulta un valor per cada punt. L'import de les subvencions, individualment considerades, és el resultat de multiplicar el valor punt pel total de punts que obtinguen les entitats locals.  
  
  
Article 9. Compatibilitat de les ajudes  
1. Les subvencions regulades per les presents bases són compatibles amb qualsevol altra que per a la mateixa finalitat siga convocada per qualsevol administració o entitat pública o privada.  
2. L'import de la subvenció en cap cas pot ser d'una quantia que, aïlladament o en concurrència amb subvencions d'altres administracions públiques o d'altres ens públics o privats, supere el cost de l'activitat subvencionada.  
3. Pot modificar-se la resolució de concessió quan l'obtenció concurrent de subvencions atorgades per altres administracions o ens públics o privats, supere el cost total de l'actuació a realitzar.  
  
Article 10. Quantia de les subvencions  
1. L'import de la subvenció és el cost subvencionable de l'actuació definit en l'article 31 de la Llei 38/2003, General de Subvencions.  
  
2. No és subvencionable l'import corresponent a l'Impost sobre el Valor Afegit.  
  
Article 11. Termini i forma de justificació de la subvenció  
1. En el termini d'un mes comptat des de l'endemà de la publicació en el Diari Oficial de la Comunitat Valenciana de la resolució de concessió, el beneficiari ha de justificar la realització de qualssevol despeses corrents subvencionables, per tal que se li puguen lliurar les quantitats corresponents, i s'ha de dur a terme tal com estableixen els apartats següents.  
2. Es presentarà:  
- Certificat de les despeses subvencionades, segons el model expressat en la convocatòria de la subvenció.  
- Còpia compulsada de les factures reglamentàries, segons la normativa vigent, així com qualsevol altra documentació justificativa suficient, si és el cas. Tant les factures com la indicada documentació s'han de correspondre amb les despeses fetes durant el període que figure en la convocatòria i per un import equivalent al de l'ajuda concedida en els termes exposats en la resolució de concessió.  
- Certificat acreditatiu de trobar-se al corrent en el compliment de l'obligació de rendició dels seus comptes anuals davant de la Sindicatura de Comptes.  
3. L'ajuda concedida es reduirà proporcionalment en el cas que la justificació de les despeses fetes no abaste la quantia atorgada, així com en el cas que l'import justificat no abaste el cost total de l'actuació subvencionada.  
4. La no-presentació de la justificació de les despeses en el termini fixat produirà la pèrdua de la subvenció i la consegüent revocació. En la tramitació del procediment es garantirà en tot cas l'audiència de la persona interessada.  
5. La justificació de la subvenció ha de complir els requisits establits en l'article 30 de la Llei 38/2003, de 17 de novembre, General de Subvencions.  
6. Finalitzada la fase de justificació, i en el cas de resultar quantitats sobrants, l'òrgan competent per a la instrucció del procediment pot redistribuir-les entre tots els beneficiaris l'ajuda dels quals no haja sigut objecte de minoració o revocació, proporcionalment a la puntuació obtinguda i sense superar el cost de l'activitat subvencionada i l'import total de l'ajuda pressupostada.  
  
Article 12. Procediment de pagament  
1. Serà procedent el pagament total una vegada s'haja justificat la despesa subvencionada.  
2. D'acord amb allò que s'ha establit per l'article 199 de la Llei 8/2010, de 23 de juny, de la Generalitat, de Règim Local de la Comunitat Valenciana, serà requisit per al pagament de la subvenció, l'acreditació d'estar al corrent en el compliment de l'obligació de rendició dels seus comptes anuals davant de la Sindicatura de Comptes.   
Per a acreditar el compliment de l'esmentada obligació legal, la Sindicatura de Comptes expedirà, a petició de l'entitat local interessada, un certificat del fet que se li ha presentat el compte general.  
  
Article 13. Obligacions dels beneficiaris  
Els beneficiaris d'estes subvencions estan subjectes a les obligacions derivades del contingut de les presents bases, de la resolució de concessions de la subvenció i, en general, de la normativa vigent que s'aplique. En tot cas, són obligacions dels municipis beneficiats les establides en l'article 14 de la Llei 38/2003, de 17 de novembre, General de Subvencions.  
  
Article 14. Pla de control  
1. La comprovació material de la realització efectiva de l'activitat subvencionada es farà per mitjà del corresponent pla de control que desenrotlle la direcció general amb competència en matèria d'Administració local.  
2. El tipus de control serà administratiu, sobre la totalitat o una mostra de les ajudes concedides.  
  
Article 15. Revisió d'expedients  
1. En els casos previstos en l'article 37 de la Llei General de Subvencions, els beneficiaris han de reintegrar la totalitat o una part de la quantitat percebuda més els interessos de demora corresponents.  
2. En aquestos casos es procedirà a la incoació de l'expedient oportú que, amb audiència prèvia del municipi interessat, serà resolt per la persona titular de la direcció general amb competència en matèria d'Administració Local.  
3. El falsejament o ocultació de dades i documents que afecten substancialment la concessió i lliurament de fons públics, donarà lloc a responsabilitat en l'orde jurisdiccional competent.  
  
  
Article 16. No-subjecció a polítiques de competència  
Les subvencions que es concedisquen a l'empara de la convocatòria realitzada d'acord amb les bases generals d'aquest decret, estan exemptes de la notificació a la Comissió Europea per no ser-los d'aplicació l'article 107 del Tractat de Funcionament de la Unió Europea ja que estan destinades a ajuntaments i no afecten els intercanvis comercials entre els estats membres.  
  
Article 17. Acceptació de les bases  
La participació en la convocatòria realitzada d'acord amb aquestes bases reguladores, n'implica l'acceptació.  
  
  
DISPOSICIÓ ADDICIONAL  
  
Única. Repercussió pressupostària  
L'aprovació del present decret no té cap incidència en la dotació dels capítols de despesa assignats a la Presidència de la Generalitat.  
  
  
  
DISPOSICIONS FINALS  
  
Primera. Habilitació normativa  
S'autoritza la persona titular de la direcció general amb competències en matèria d'Administració local a dictar les disposicions necessàries per al desplegament d'aquestes bases.  
  
Segona. Entrada en vigor  
Aquest decret entra en vigor l'endemà de la publicació en el Diari Oficial de la Comunitat Valenciana.  
  
València, 12 de maig de 2016  
  
El president de la Generalitat,  
XIMO PUIG I FERRER


Còpia Permalink ELI